Unisa-werknemer sê sy is soos ‘huishulp’ behandelAlice Mkuzangwe. Foto: ANA. ŉ Werknemer van die Universiteit van Suid-Afrika (Unisa) het Dinsdag aan die menseregtekommissie (MRK) gesê haar direkteur boelie haar. Masello Moekoa, ŉ administratiewe assistent vir Alice Mkuzangwe, direkteur van die direktoraat vir akademiese beplanning, akkreditasie en registrasie, het gesê Mkuzangwe het haar persoonlike takies laat uitvoer tydens kantoorure en op haar geskree oor waar sy een keer koek gekoop het. Moekoa het Dinsdag voorleggings aan die ondersoekpaneel gedoen. Dit was die finale been van die verhoor sedert dit op 20 Februarie begin het op versoek van prof. Mandla Makhanya, visekanselier van Unisa, om aantygings van onregverdige afdanking, rassisme, seksisme en teistering by Unisa se regskollege te ondersoek. Moekoa het Mkuzangwe as ŉ “hartelose boelie” beskryf wat onredelike versoeke gemaak en moeilike werksomstandighede vir haar ondergeskiktes geskep het. “Ek het eendag siek gevoel en in die kantoor gebraak; sy het geweier dat ek huis toe gaan en gesê ek lyk nie vir haar siek nie,” het Moekoa gesê. Moekoa beweer Mkuzangwe het haar as ŉ persoonlike assistent behandel en dat sy onder meer een keer partytjiepakkies vir Mkuzangwe se seun moes gaan afhaal. Sy moes glo ook verskeie kere na Mkuzangwe se huis gaan om items wat sy vergeet het te gaan haal. Masello Moekoa. Foto: Verskaf. “Ek moes 07:30 al op kantoor wees om haar kantoor skoon te maak en seker te maak dis afgestof.” Sy het nog bewerings gemaak en gesê sy moes te alle tye haar kantoordeur oophou. Sy beweer ook hulle mag nie verlof ingesit het nie en is nie toegelaat om vriende met mekaar te wees nie. Mkuzangwe het in haar verdediging gesê prof. Peter Havenga, die uitvoerende direkteur van akademiese beplanning by Unisa, het die werksomgewing onuithoudbaar gemaak vir swart vroue in sy departement. Moekoa het egter gesê Mkuzangwe se aantygings is ŉ poging om haar eie wangedrag toe te smeer. Sy het Mkuzangwe daarvan beskuldig dat sy inligting verdraai om Havenga in ŉ slegte lig te stel. Sy het Havenga verdedig en gesê hy het net probeer om werkers, wat onder Mkuzangwe se “ondraaglike leierskap” was, te beskerm.